A közérdekű adatok megismerésére irányuló igény intézésének eljárási szabályai a Szabolcs-Szatmár-Bereg Megyei Katasztrófavédelmi

Igazgatóságnál

A Szabolcs-Szatmár-Bereg Megyei Katasztrófavédelmi Igazgatósághoz (a továbbiakban: Sz- Sz-B MKI) közérdekű adat megismerése iránt szóban, írásban, vagy a

szabolcs.titkarsag@katved.gov.hu elektronikus levélcímre megküldött e-mailben terjeszthető elő adatigény.

Javasoljuk, hogy közérdekűadat-megismerési igényének benyújtását megelőzően győződjön meg arról, hogy a megismerni kívánt adatot a Sz-Sz-B MKI közzétételi listái tartalmazzák-e, hiszen azokból számos, közérdeklődésre számot tartó információ tölthető le. A közérdekű adatmegismerési igények intézése soron kívül történik.

Honlapunkon részletes tájékoztatást kaphat a katasztrófavédelem feladatairól, az egyes szervezeti egységeket bemutató leírások támpontot adhatnak abból a szempontból, hogy az Önt érdeklő közérdekű adatok tekintetében a Sz-Sz-B MKI adatkezelőnek minősül-e.

A közérdekűadat-megismerési igények megválaszolását a hivatásos katasztrófavédelmi szervek az információs önrendelkezési jogról és az információszabadságról szóló 2011. évi CXII. törvényben, továbbá az Adatvédelmi és Adatbiztonsági Szabályzatban rögzítettek alapján, az alábbiak szerint végzik:

A hivatásos katasztrófavédelmek szervek valamely területi szervét érintő adatigényt az illetékes katasztrófavédelmi igazgatósághoz kell benyújtani. A Sz-Sz-B MKI belső adatvédelmi tisztviselő intézi a Sz-Sz-B MKI által kezelt adatokra irányuló közérdekűadat-megismerési igényeket.

Az adatvédelmi tisztviselő a kérelem kézhezvételekor haladéktalanul megvizsgálja, hogy a kérelem teljesítéséhez szükséges alábbi alapvető információk rendelkezésre állnak-e:

1. az igénylő neve vagy megnevezése;
2. az értesítések és a válasz megküldéséhez szükséges elérhetőség;
3. az igényelt adatok pontos meghatározása;
4. nyilatkozat arról, hogy az adatokat részére milyen formában kell rendelkezésre bocsátani;
5. a kötelezettségvállalás a dologi költségek megfizetéséről.

Amennyiben az igény nem tartalmazza az igény teljesítéséhez szükséges adatokat — ideértve azt az esetet is, ha az adatigénylő a megismerni kívánt adatot nem tudja pontosan megjelölni — a belső adatvédelmi tisztviselő haladéktalanul, de legkésőbb az igény kézhezvételét követő 3 napon belül felveszi a kapcsolatot az igénylővel és — a tőle elvárható módon és mértékben — segítséget nyújt a megismerni kívánt adatok körének pontos meghatározása érdekében. A belső adatvédelmi tisztviselő a kérelem pontosításának elmulasztása esetén figyelmezteti az adatigénylőt arra, hogy amennyiben a pontosítást elmulasztja, igényének teljesítése részben vagy egészben meghiúsul.

Amennyiben az igényelt adatot már nyilvánosságra hozták, a Sz-Sz-B MKI az adatigényt ezen nyilvános forrás megjelölésével válaszolja meg. Az igényelt adatot tartalmazó nyilvános forrás megjelölése kizárólag abban az esetben helyettesíti a kérelem teljes egészében történő megválaszolását, amennyiben a nyilvánosságra hozott adatok megegyeznek a kérelmező által kiadni kért adatokkal.

Amennyiben az igényelt adat kezelője nem a megkeresett szerv, úgy az adatigényt a Sz-Sz-B MKI haladéktalanul, de legkésőbb az igény kézhezvételét követő 8 napon belül köteles továbbítani a közérdekű adatot kezelő szervnek. Az igény áttételéről a Sz-Sz-B MKI egyidejűleg az adatigénylőt is tájékoztatja.

Amennyiben az adatkezelő szerv a Sz-Sz-B MKI számára nem azonosítható, továbbá amennyiben a tényleges adatkezelő szerv illetékessége kétséget kizáróan egyértelműen megállapítható volt az adatigénylő számára, az adatkezelő szerv tájékoztatja az igénylőt az áttétel akadályáról vagy felhívja az igénylőt adatigényének az illetékes szervhez történő megküldésére.

Amennyiben az igény 15 nap alatt nem teljesíthető, különösen, amennyiben az adatok az igényelt csoportosításban nem állnak rendelkezésre és azok kigyűjtése a határidőn belül objektív okból nem lehetséges, vagy az igény nagyszámú, nagy terjedelmű adatra vonatkozik, valamint, ha az adatigénylés teljesítése a Sz-Sz-B MKI alaptevékenységének ellátásához szükséges munkaerőforrás aránytalan mértékű igénybevételével jár, az ügyintézési határidő további 15 nappal meghosszabbítható. Ebben az esetben igénylő az igény megérkezésétől számított 15 napon belül tájékoztatást kap a határidő meghosszabbításának okáról és a válasz várható időpontjáról.

Ha az igénylő az adatokat tartalmazó dokumentumról, vagy dokumentumrészről másolatot kíván kérni, a másolat készítésével felmerült dologi költségeket a Sz-Sz-B MKI az igénylővel szemben érvényesítheti.

Arról, hogy az adatigénylés teljesítése a Sz-Sz-B MKI alaptevékenységének ellátásához szükséges munkaerőforrás aránytalan mértékű igénybevételével jár, illetve a másolatként igényelt dokumentum vagy dokumentumrész jelentős terjedelmű, továbbá a költségtérítés mértékéről, valamint az adatigénylés teljesítésének a másolatkészítést nem igénylő lehetőségeiről az igénylőt a belső adatvédelmi tisztviselő az igény beérkezését követő 15 napon belül tájékoztatja.

Amennyiben az igénylő a költségtérítésre vonatkozó kalkulációban foglaltakat elfogadja, és az összeget a Sz-Sz-B MKI részére a kapott tájékoztatásban szereplő bankszámlaszámra megfizeti, az adatigényt a Sz-Sz-B MKI az ügyintézési határidőből rendelkezésre álló időn belül, ha az adatigénylés teljesítése a hivatásos katasztrófavédelmi szerv alaptevékenységének ellátásához szükséges munkaerőforrás aránytalan mértékű igénybevételével jár, vagy az a dokumentum vagy dokumentumrész, amelyről az igénylő másolatot igényelt, jelentős terjedelmű, illetve a költségtérítés mértéke meghaladja a kormányrendeletben meghatározott összeget, a költségtérítésnek az igénylő általi megfizetését követő 15 napon belül teljesíti.

Az igény teljesítése során a Sz-Sz-B MKI kiemelt figyelmet fordít arra, hogy a közérdekű adatok közlése ne járjon mások jogainak, vagy törvény alapján korlátozottan megismerhető adatok bizalmasságának sérelmével.

Ha a közérdekű adatot tartalmazó dokumentum az igénylő által meg nem ismerhető adatot is tartalmaz, a másolaton a meg nem ismerhető adatot a Sz-Sz-B MKI felismerhetetlenné teszi olyan módon, hogy a korlátozottan megismerhető adatok tartalmára megalapozott következtetést ne lehessen levonni, ugyanakkor az igénylő által megismerhető adatok ne essenek kitakarás alá.

Az elutasított kérelmekről, valamint az elutasítások indokairól a Sz-Sz-B MKI belső adatvédelmi tisztviselő nyilvántartást vezet, és az abban foglaltakról minden év január 31-éig tájékoztatja a Nemzeti Adatvédelmi és Információszabadság Hatóságot.

Az igénylés alapján történő adatszolgáltatás esetén az adatigénylő személyazonosító adatai csak annyiban kezelhetőek, amennyiben az az igény teljesítéséhez — beleértve az esetleges költségek megfizetését és az azonos igénylőtől, egy éven belül beérkezett jelleg ellenőrzését — elengedhetetlenül szükséges. Az adatigény beérkezésétől számított egy éves időtartam lejártát követően az igénylő személyes adatait a Sz-Sz-B MKI az ügyiratokból haladéktalanul törli. A törlésről az ügy előadója kitakarással gondoskodik.

A Sz-Sz-B MKI belső adatvédelmi tisztviselője: dr. Lakatos Gergő tű. főhadnagy, jogtanácsos

Szolgálati helye: Sz-Sz-B MKI Hivatal

Elérhetősége: 42/594-609, szabolcs.titkarsag@katved.gov.hu